En vild biljagt endte natten til onsdag med en anholdelse af en 31-årig mand fra Aalborg. Han påkaldte sig en hundepatruljes opmærksomhed ved halv tre-tiden, da han kørte uden baglys på Over Kæret. - I den forbindelse fulgte patruljen efter ham, og så stak han af, siger Jess Falberg, der er vagtchef ved Nordjyllands Politi. I forsøget på at stikke af kørte den 31-årige chauffør, der havde fire passagerer med i bilen, over for tre røde lys. Han kørte desuden den forkerte vej i en rundkørsel. Ved Lundegårde – cirka fem kilometer fra Over Kæret – endte biljagten, da bilen skred ud på en grusvej. - Føreren løb ud af bilen og blev stoppet af hundepatruljen. Han var voldsomt påvirket af narko, siger vagtchefen. De fire passagerer blev siddende i bilen. Bilen, som de fem personer kørte i, var blevet stjålet fra et leasingselskab i forbindelse med en aflevering af bilen. Manden er nu sigtet for brugstyveri samt for flere overtrædelser af færdselsloven.

Opsummering:
En 31-årig narkopåvirket mand forsøgte natten til onsdag at stikke af fra politiet. Med sig i bilen havde han fire andre passagerer.